מסעדת 'לה לה' נפתחה להרצה לפני כחודש על ידי סמדר ויטורי ובעלה, אמיר מסעוד ונראה כי הטעמים בה מביאים בשורה קולינארית מופלאה ומוקפדת עם שלושה תפריטים – בוקר, צהריים וערב, מגוון קוקטיילים ובעיקר סוף סוף מקום שבאמת אפשר לסעוד בו ברחובות.
בואו נודה בעובדות: מספר המסעדות האנינות באמת בעיר הזו, אינו גבוה בלשון המעטה. דווקא בעיר שבה מדע ותרבות יש לרוב, קיימת דעיכה בכל מה שקשור בפאן הקולינארי. רבים מהתושבים מוצאים את עצמם לא פעם נוסעים למחוזות קולינאריים מחוץ לעיר, בכדי לענג את החך. ויטורי&מסעוד החליטו להרים מקום שייתן מענה כזה, ולזכותם ייאמר שלא חסכו בדבר – הן במיתוג הנכון, העיצוב הפסטורלי וכמובן בבחירה של השף: דימה רזומניקוב, שהיה אמון על המנות בדיוויד אינטר קונטיננטל, לא פחות.
מאחורי הקלעים: "אני רעבה, מאיפה תמליצי לי להזמין אוכל משובח?", שאלה חברה שהגיעה לבקר. הפור נפל על 'לה לה' – חלבית וכשרה, בהמלצת חבר משותף, שכבר סעד בה. היו לה שלוש דרישות: אוכל טעים, מהיר וכשר. לדבריה, "המשלוח הגיע במהירות, המנה הייתה טרייה ולחם הדגנים היה לוהט". דוז פואה בסולם שלה. האם תזמיני שוב כשתבקרי ברחובות? שאלתי, והתשובה הייתה חיובית באופן חד משמעי.
בשורה התחתונה: אין כמעט מי שלא אוהב מסעדות איטלקיות והכי כייף לדעת שאפשר למצוא כאלה מחוץ לאיטליה – אפילו במרחק נגיעה, ברחוב הסואן והמרכזי של רחובות. לה לה, כבר בתקופת ההרצה שלה, הופכת למוקד עלייה לרגל. אין כל בושה להכריז על 'לה לה' כמסעדה (או אם תרצו בית הקפה סלש בראסרי סלש בר חלבי) – הכשרה והטובה ביותר שידענו בעת האחרונה (למקפידים בחומרי הגלם: הפסטות עבודת יד, הירקות טריים מ'יבולי אליהו' והכשרות רבנות רחובות).